代壽新城劉尹迪
作者：方一夔
朝代：宋

paragraphs: 峨峨嵩少精，皎皎河洛秀。
東都誰經始，多士傳自舊。
驊騮冠冀北，盡在伯樂廐。
於今雖應姓，况我隆準胄。
金閨集羣彥，合伴鴛鷺簉。
隨風落東南，州縣倦奔走。
王謝舊江山，屏幛列千岫。
公來長蓮幕，同列得領袖。
慇懃山陰叟，多謝厖不嗾。
三年賀政成，囊封飛剡奏。
胡爲靳軒騰，未能脫墨綬。
居然寄百里，芒炎應列宿。
東安杭屬邑，民俗朴且陋。
下車日無事，餘刃游膚腠。
朝廷重民社，政自不輕授。
沈沙珠吐光，閉谷蘭騰臭。
天高元北極，錫馬接清晝。
森森琅玕姿，錯落羣玉囿。
生賢造物意，積善神明佑。
百壺登公堂，祝公南山壽。